Һани Юлдашев

Һани Юлдашев, Һани (тулы исеме Һаниелголем) Мөҗип  улы Юлдашев,  (1902-1940) — фирка эшлеклесе, тәрҗемәче, сәясәтче, Казан дәүләт университетының фәнни китапханәсе директоры (1937). РКП (б) әгъзасы (1919 елдан).

 Тәрҗемәи хәле 
1902 елда Уфа губернасы Минзәлә өязе (хәзерге Актаныш районы) Югары Яхшый авылында туган. 1920 елларда Казандагы хәрби-сәяси мәктәпне тәмамлагач, Минзәләдә шура-фирка мәктәбендә () инструктор булып эшли. Соңрак Казандагы Югары шәһәр район комитетында үгетләү-пропаганда бүлеге мөдире урынбасары.

1930-1935 елларда Татарстан дәүләт нәшриятының җаваплы мөхәррире.

«Большевик Татарии» журналының мөхәррир урынбасары-җаваплы сәркатибе.

Казан дәүләт университетының фәнни китапханә директоры.

Милли азчылык вәкилләреннән медицина кадрлары әзерләү курслары җитәкчесе.

Татар телендә дәреслекләр язуы, Мәскәүдә басылган сәяси китапларны татар теленә тәрҗемә итүе мәгълүм.

 Сәяси золым 
1937 елның 27 маенда Казан шәһәре ВКП (б) Молотов район комитеты бюросы «КДУның фәнни китапханәсендә эшләгәндә инкыйлабка каршы милләтчеләр белән чуалуы һәм аларга яхшы хезмәт шартлары тудыруы өчен» фиркадән чыгара. 1937 елның 5 октябрендә кулга алына. Тикшерү астында 2,5 ел була. Төрмәдә чагында ачлык игълан итә. 1940 елның 17 гыйнварында ССРБ НКВДсы махсус киңәшмәсе «милләтче – фетнәче оешма әгъзасы булуда, татар әдәбиятына троцкичыларны сөйрәп кертүдә» гаепләп, 3 ел сөргенгә хөкем итә. 1940 елда Красноярск крае Сухобузим районында сөргендә үлә. 1956 елда исеме аклана.

 Чыганаклар 
 Книга Памяти Республики Татарстан. К.: Издательство Книга Памяти, 1993-2010.
 Хаклык аклаган исемнәр. Казан: ТКН, 1991. ISBN 5-298-00652-3

 Сылтамалар 
 ССРБда сәяси золым корбаннары исемлеге

 Искәрмәләр 

Төркем:Сталин репрессияләре корбаннары
Төркем:Казан оешмалары җитәкчеләре